
T- NOVO MESTO
V dvorani kulturnega centra Janeza Trdine v Novem mestu so nocoj razglasili najboljše hitro rastoče podjetje dolenjsko-posavske regije. To je po izboru podjetja Gazela R.E., ki vodi projekt Gazela leta, postalo podjetje Sep iz Šentruperta, ki je v zadnjih petih letih povečal prihodke od prodaje za 492 odstotkov in ustvaril 76 novih delovnih mest. To podjetje proizvaja izdelke iz plastične mase za avtomobilsko industrijo in jih dobavlja tudi Renaultu, Oplu, Suzukiju in Peugeotu, leta 2003 pa je že bilo izbrano za srebrno gazelo. V zadnjih petih letih so prihodke od prodaje, ki so lani presegli milijardo tolarjev, povečali za skoraj petkrat, število zaposlenih pa s 13 na 89. 

V ožji izbor za dolenjsko-posavsko gazelo 2005 sta se uvrstili še podjetji Infotehna iz Novega mesta, ki razvija sisteme za upravljanje dokumentov in procesov, ter podjetje Timi gradbeništvo iz Leskovca pri Krškem. 

